<?xml version="1.0" encoding="utf-8"?>
<usx version="3.0">
  <book code="EPH" style="id">- Romani Arli Bible (RAB)</book>
  <para style="h">Efežanenđe</para>
  <para style="toc1">O lil e Efežanenđe</para>
  <para style="toc2">Efežanenđe</para>
  <para style="toc3">Ef</para>
  <para style="mt">O lil e Efežanenđe</para>
  <chapter number="1" style="c" sid="EPH 1" />
  <para style="s">E Pavlesoro pozdrav</para>
  <para style="p">
    <verse number="1" style="v" sid="EPH 1:1" />Me, o Pavle, o apostoli e Hriste Isusesoro pali volja e Devlesiri, pisinava e Devlesere manušenđe kolai ano Efes, okolenđe kola verujinena ano Hrist Isus:<verse eid="EPH 1:1" /></para>
  <para style="p">
    <verse number="2" style="v" sid="EPH 1:2" />Milost tumenđe hem mir e Devlestar, amare Dadestar, hem e Gospodestar e Isuse Hristestar.<verse eid="EPH 1:2" /></para>
  <para style="s">Duhovna blagoslovija ano Hrist</para>
  <para style="p">
    <verse number="3" style="v" sid="EPH 1:3" />Blagoslovime te ovel o Devel hem o Dad amare Gospodesoro e Isuse Hristesoro, kova ano Hrist blagoslovinđa amen svakone duhovnone blagosloveja ko nebesija.<verse eid="EPH 1:3" /></para>
  <para style="p">
    <verse number="4" style="v" sid="EPH 1:4" />Ano leste izabirinđa amen angleder so ulo o sveto, te šaj anglo leste ova sveta hem bizi mana. Ano mangipe <verse eid="EPH 1:4" /><verse number="5" style="v" sid="EPH 1:5" />predodredinđa amen, pali pli šukar volja, te ova lesere čhave prekalo Isus Hrist, <verse eid="EPH 1:5" /><verse number="6" style="v" sid="EPH 1:6" />hem te hvalina lesiri slavno milost savi dinđa amen sar daro ano plo volime Čhavo. <verse eid="EPH 1:6" /><verse number="7" style="v" sid="EPH 1:7" />Ano Hrist isi amen otkupljenje prekalo lesoro rat, o oprostiba e grehengoro palo barvalipe oti e Devlesiri milost. <verse eid="EPH 1:7" /><verse number="8" style="v" sid="EPH 1:8" />Ola o Devel izobilno čhorđa upra amende, zajedno sa e džandipnaja hem e haljojbnaja. <verse eid="EPH 1:8" /><verse number="9" style="v" sid="EPH 1:9" />Ćerđa amen te džana i tajna oti lesiri volja, savi palo plo plan angleder odredinđa ano Hrist. <verse eid="EPH 1:9" /><verse number="10" style="v" sid="EPH 1:10" />Akava plan, savo ka ovel ano pravo vreme, sa soi ko nebo hem ki phuv ka čhivel talo jekh šero – talo Hrist.<verse eid="EPH 1:10" /></para>
  <para style="p">
    <verse number="11" style="v" sid="EPH 1:11" />Ano leste injam izabirime sar naslednici, predodredime palo plan Okolesoro kova sa ćerela pali odluka oti pli volja, <verse eid="EPH 1:11" /><verse number="12" style="v" sid="EPH 1:12" />te hvalina lesiri slava – amen kola prva čhivđam amari nada ano Hrist. <verse eid="EPH 1:12" /><verse number="13" style="v" sid="EPH 1:13" />Ano leste injen hem tumen kad šunđen o Lafi e čačipnasoro – o evanđelje oto tumaro spasenje. Ano leste hem, kad poverujinđen, injen obeležime pečateja – e obećime Svetone Duhoja. <verse eid="EPH 1:13" /><verse number="14" style="v" sid="EPH 1:14" />Ovi sar garancija zako amaro nasledstvo đi ko otkupljenje okolengoro kolai e Devlesere, ki hvala oti olesiri slava.<verse eid="EPH 1:14" /></para>
  <para style="s">E Pavlesiri molitva</para>
  <para style="p">
    <verse number="15" style="v" sid="EPH 1:15" />Adalese hem me, od kad šunđum zaki tumari vera ano Gospod Isus hem zako tumaro mangipe sa e Devlesere manušenđe, <verse eid="EPH 1:15" /><verse number="16" style="v" sid="EPH 1:16" />stalno zahvalinava e Devlese zako tumenđe hem ićerava tumen ano mle molitve. <verse eid="EPH 1:16" /><verse number="17" style="v" sid="EPH 1:17" />Molinav man o Devel amare Gospodesoro e Isuse Hristesoro, o slavno Dad, te del tumen e Duho oti mudrost hem oto otkrivenje, te pendžaren le. <verse eid="EPH 1:17" /><verse number="18" style="v" sid="EPH 1:18" />Molinav man te phravel o duhovna jaćha tumare vilesere, te dikhen savi i nada ki savi vičinđa tumen, kobori o barvalipe oto lesoro slavno nasledstvo savo pripreminđa ple manušenđe <verse eid="EPH 1:18" /><verse number="19" style="v" sid="EPH 1:19" />hem kobori lesoro but baro zoralipe premalo amende kola verujinaja. Adavai zoralipe isto sar okova baro zoralipe <verse eid="EPH 1:19" /><verse number="20" style="v" sid="EPH 1:20" />savo mothovđa upro Hrist, kad vazdinđa le taro mule hem čhivđa le ko počasno than, pese oti desno strana ko nebesija. <verse eid="EPH 1:20" /><verse number="21" style="v" sid="EPH 1:21" />Čhivđa le upreder sa o poglavarstvija hem o vlastija, o zoralipa, o gospodstvija, hem upreder svako anav savo šaj te del pe, na samo ko akava sveto, nego hem ko okova savo avela. <verse eid="EPH 1:21" /><verse number="22" style="v" sid="EPH 1:22" />O Devel sa čhivđa talo lesere pre hem čhivđa le upreder sa te ovel Šero e Khanđirjaće. <verse eid="EPH 1:22" /><verse number="23" style="v" sid="EPH 1:23" />A e Hristesoroi telo i Khanđiri – pherdi e Hristeja kova pherela sa ano sa.<verse eid="EPH 1:23" /></para>
  <chapter eid="EPH 1" />
  <chapter number="2" style="c" sid="EPH 2" />
  <para style="s">Taro meriba ano dživdipe</para>
  <para style="p">
    <verse number="1" style="v" sid="EPH 2:1" />A tumen injenle mule zbog tumare prestupija hem grehija, <verse eid="EPH 2:1" /><verse number="2" style="v" sid="EPH 2:2" />ano save nekad živinđen sar so živini akava sveto. Injenle poslušna e bengese, e demonengere vladarese ano vazduho, kova akana ćerela buti maškar okola kola nane poslušna e Devlese. <verse eid="EPH 2:2" /><verse number="3" style="v" sid="EPH 2:3" />Hem amen sare nekad živinđam maškar olende, palo požude amare telosere hem ćerđam adava so mangela amaro telo hem i godi. Hem amen pali priroda zaslužinđam e Devlesiri holi, sar avera. <verse eid="EPH 2:3" /><verse number="4" style="v" sid="EPH 2:4" />Ali o Devel, kovai barvalo ano milosrđe, oto plo baro mangipe premalo amende, <verse eid="EPH 2:4" /><verse number="5" style="v" sid="EPH 2:5" />dživđarđa e Hristeja amen kola injamle mule zbog amare prestupija. Spasime injen pali milost e Devlesiri. <verse eid="EPH 2:5" /><verse number="6" style="v" sid="EPH 2:6" />O Devel vazdinđa amen taro mule e Hristeja hem čhivđa amen ko nebesija ano Hrist Isus. <verse eid="EPH 2:6" /><verse number="7" style="v" sid="EPH 2:7" />Adava ćerđa te šaj ano vremenja save avena mothoj o but baro barvalipe oti pli milost ano šukaripe premalo amende ano Hrist Isus. <verse eid="EPH 2:7" /><verse number="8" style="v" sid="EPH 2:8" />Adalese so, pali milost injen spasime prekali vera. Adava na avela oto tumaro trud, adavai e Devlesoro daro. <verse eid="EPH 2:8" /><verse number="9" style="v" sid="EPH 2:9" />Na injen spasime zbog tumare delja, sar te našti nijekh hvalini pe. <verse eid="EPH 2:9" /><verse number="10" style="v" sid="EPH 2:10" />Adalese so, amen injam lesoro delo, stvorime ano Hrist Isus, te ćera o šukar delja save o Devel angleder pripreminđa zako amenđe.<verse eid="EPH 2:10" /></para>
  <para style="s">Jekh ano Hrist</para>
  <para style="p">
    <verse number="11" style="v" sid="EPH 2:11" />Adalese, setinen tumen da injenle bijande sar manuša taro avera nacije. O Jevreja, kola pumen vičinena “obrezime” (palo adeti savoi ćerdo upro telo), tumen vičinde “biobrezime”. <verse eid="EPH 2:11" /><verse number="12" style="v" sid="EPH 2:12" />Tegani živinđen bizo Hrist, i na injenle ani zajednica e izraelesiri hem injenle abanđije zako savezija oto obećanje; živinđen ano sveto bizi nada hem bizo Devel. <verse eid="EPH 2:12" /><verse number="13" style="v" sid="EPH 2:13" />A akana ano Hrist Isus tumen, kola nekad injenle dur e Devlestar, aljen paše prekalo rat e Hristesoro.<verse eid="EPH 2:13" /></para>
  <para style="p">
    <verse number="14" style="v" sid="EPH 2:14" />Adalese soi o Hrist amaro mir. Ov ćerđa o Jevreja hem o avera narodija te oven jekh. Ple teloja peravđa o duvari oto neprijateljstvo savo razdvojinđa len. <verse eid="EPH 2:14" /><verse number="15" style="v" sid="EPH 2:15" />E jevrejengere Zakone ine but naredbe hem pravilja, ali o Hrist poništinđa le sar te šaj oto duj grupe manuša te ćerel ana peste jekh nevo narodo hem te anel mir. <verse eid="EPH 2:15" /><verse number="16" style="v" sid="EPH 2:16" />Ple meribnaja ko krsto, o Hrist čhinavđa o neprijateljstvo taro soduj strane hem ćerđa len te oven jekh telo. Ađahar soduj strane pomirinđa e Devleja. <verse eid="EPH 2:16" /><verse number="17" style="v" sid="EPH 2:17" />Ov alo hem propovedinđa o mir tumenđe kola injenle dur e Devlestar hem amenđe e Jevrejenđe kola injamle paše. <verse eid="EPH 2:17" /><verse number="18" style="v" sid="EPH 2:18" />Prekalo leste hem jekh hem dujta šaj te ava koro Dad ano jekh Duho.<verse eid="EPH 2:18" /></para>
  <para style="p">
    <verse number="19" style="v" sid="EPH 2:19" />Adalese na injen više ni abanđije ni okola kola ale tari aver phuv, nego dizutne zajedno e svetone manušencar hem čherutne e Devlesere porodicakere. <verse eid="EPH 2:19" /><verse number="20" style="v" sid="EPH 2:20" />Tumen injen i građevina savi ćerdi upro temelji e apostolengoro hem e prorokonengoro, a korkoroi o Hrist Isus lakoro najbitno bar. <verse eid="EPH 2:20" /><verse number="21" style="v" sid="EPH 2:21" />Ano lestei sa i građevina sastavime hem barjola ano sveto hram ano Gospod. <verse eid="EPH 2:21" /><verse number="22" style="v" sid="EPH 2:22" />Prekalo leste hem tumen injen ugradime ano hram ano savo o Devel živini ple Duhoja.<verse eid="EPH 2:22" /></para>
  <chapter eid="EPH 2" />
  <chapter number="3" style="c" sid="EPH 3" />
  <para style="s">E Pavlesiri buti te propovedini avere nacijenđe</para>
  <para style="p">
    <verse number="1" style="v" sid="EPH 3:1" />Me o Pavle, injum phandlo so služinava e Hriste Isuse zako šukaripe tumaro kola injen taro avera nacije. <verse eid="EPH 3:1" /><verse number="2" style="v" sid="EPH 3:2" />Tumen, sigurno, šunđen zaki služba savi maje pali e Devlesiri milost poverime zako tumenđe. <verse eid="EPH 3:2" /><verse number="3" style="v" sid="EPH 3:3" />O Devel mothovđa maje pli tajna, sar so ukratko pisinđum tumenđe. <verse eid="EPH 3:3" /><verse number="4" style="v" sid="EPH 3:4" />Čitindoj adava, šaj te dikhen sar me haljovava i tajna e Hristestar, <verse eid="EPH 3:4" /><verse number="5" style="v" sid="EPH 3:5" />savi angleder na inele mothovdi zako anglune generacije, ali akanai prekalo Duho mothovdi lesere svetone apostolenđe hem e prorokonenđe. <verse eid="EPH 3:5" /><verse number="6" style="v" sid="EPH 3:6" />Adajai tajna dai prekalo evanđelje o manuša taro avera nacije, zajedno e Jevrejencar, naslednici okolestar so o Devel pripreminđa. Oni udovija oto jekh telo hem zajedno delinena o obećanje savo o Devel dinđa ano Hrist Isus.<verse eid="EPH 3:6" /></para>
  <para style="p">
    <verse number="7" style="v" sid="EPH 3:7" />Me uljum sluga zako akava evanđelje palo daro oti e Devlesiri milost savi maje dindi palo delujiba oto lesoro zoralipe. <verse eid="EPH 3:7" /><verse number="8" style="v" sid="EPH 3:8" />A maje, e najtikorese maškaro sa e Devlesere manuša, dindi akaja milost te propovedinav avere nacijenđe o beskrajno barvalipe e Hristesoro, <verse eid="EPH 3:8" /><verse number="9" style="v" sid="EPH 3:9" />hem sarijenđe te mothovav i namera oti akaja tajna savi ano anglune vremenja inele garavdi ano Devel, kova sa stvorinđa. <verse eid="EPH 3:9" /><verse number="10" style="v" sid="EPH 3:10" />O Devel adaleja manglja, prekali Khanđiri, akana te mothoj pli raznoliko mudrost zako poglavarstvija hem zako vlastija ko nebesija. <verse eid="EPH 3:10" /><verse number="11" style="v" sid="EPH 3:11" />Adava inele lesoro večno plan, savo ostvarinđa prekalo Hrist Isus, amaro Gospod. <verse eid="EPH 3:11" /><verse number="12" style="v" sid="EPH 3:12" />Zbog o Hrist hem zbog amari vera ano leste, amen akana šaj slobodno hem bizi dar te ava anglo Devel. <verse eid="EPH 3:12" /><verse number="13" style="v" sid="EPH 3:13" />Adalese molinava tumen te na oven obeshrabrime zbog akala mle nevolje save nakhavava zbog tumende – olencar šaj te ponosinen tumen.<verse eid="EPH 3:13" /></para>
  <para style="s">E Pavlesiri molitva zako Efežanja</para>
  <para style="p">
    <verse number="14" style="v" sid="EPH 3:14" />Adalese hem perava ko kočija anglo Dad, <verse eid="EPH 3:14" /><verse number="15" style="v" sid="EPH 3:15" />kolestar svako porodica ko nebo hem ki phuv dobini anav. <verse eid="EPH 3:15" /><verse number="16" style="v" sid="EPH 3:16" />Molinav man, palo barvalipe oti lesiri slava, ple Duhoja te zorjari tumen andral, <verse eid="EPH 3:16" /><verse number="17" style="v" sid="EPH 3:17" />te šaj o Hrist prekali vera, te živini ano tumare vile, hem te oven ukorenime hem utemeljime ano mangipe, <verse eid="EPH 3:17" /><verse number="18" style="v" sid="EPH 3:18" />te šaj zajedno sa e Devlesere manušencar haljoven kobori i širina, i dužina, i visina hem i dubina e Hristesere mangipnastar, <verse eid="EPH 3:18" /><verse number="19" style="v" sid="EPH 3:19" />hem te pendžaren adava mangipe e Hristesoro savoi upreder svako džandipe. Ađahar ka oven pherde ano sa o pherdipe e Devlesoro.<verse eid="EPH 3:19" /></para>
  <para style="p">
    <verse number="20" style="v" sid="EPH 3:20" />A Okolese kova ple zoralipnaja, savo delujini ana amende, šaj te ćerel but više nego so amen šaj te molina le ili te zamislina, <verse eid="EPH 3:20" /><verse number="21" style="v" sid="EPH 3:21" />olese nek ovel slava ani Khanđiri hem ano Hrist Isus prekalo sa o generacije zauvek. Amen.<verse eid="EPH 3:21" /></para>
  <chapter eid="EPH 3" />
  <chapter number="4" style="c" sid="EPH 4" />
  <para style="s">Jedinstvo ano telo e Hristesoro</para>
  <para style="p">
    <verse number="1" style="v" sid="EPH 4:1" />Adalese, me, o phandlo zbog o Gospod, molinava tumen te živinen dostojno zako poziv ko savo injen vičime. <verse eid="EPH 4:1" /><verse number="2" style="v" sid="EPH 4:2" />Ani sa i poniznost hem krotkost, strpljivo podnosinen jekh avere ano mangipe. <verse eid="EPH 4:2" /><verse number="3" style="v" sid="EPH 4:3" />Den sa tumendar te ićeren o jedinstvo ano Duho, palo mir savo povezini tumen. <verse eid="EPH 4:3" /><verse number="4" style="v" sid="EPH 4:4" />Jekhi telo hem jekhi Duho, sar soi jekh i nada ki savi o Devel vičinđa tumen. <verse eid="EPH 4:4" /><verse number="5" style="v" sid="EPH 4:5" />Samoi jekh Gospod, jekh vera, jekh krstiba. <verse eid="EPH 4:5" /><verse number="6" style="v" sid="EPH 4:6" />Samoi jekh Devel hem Dad sarijengoro. Ovi upreder sa, prekalo sa hem ano sarijende.<verse eid="EPH 4:6" /></para>
  <para style="p">
    <verse number="7" style="v" sid="EPH 4:7" />A svakonese amendar dindi i milost edobor kobor o Hrist odredinđa. <verse eid="EPH 4:7" /><verse number="8" style="v" sid="EPH 4:8" />Adalesei pisime ano Sveto lil:</para>
  <para style="q1" vid="EPH 4:8">“Kad uklinđa ko učipe,</para>
  <para style="q2" vid="EPH 4:8">peja legarđa bute phandlen,</para>
  <para style="q2" vid="EPH 4:8">hem dinđa darija e manušenđe.”<verse eid="EPH 4:8" /></para>
  <para style="p">
    <verse number="9" style="v" sid="EPH 4:9" />A adava “uklinđa”, so šaj aver te značini nego da angleder huljinđa ano naj telune, e phuvjakere krajevija. <verse eid="EPH 4:9" /><verse number="10" style="v" sid="EPH 4:10" />Okova kova huljinđa, istoi Okova kova uklinđa više oto sa o nebesija, te pherel sa. <verse eid="EPH 4:10" /><verse number="11" style="v" sid="EPH 4:11" />Ov korkoro dinđa jekhen zako apostolja, a averen zako proroci, jekhen zako evangelizatorja, a averen zako pastirija hem učitelja, <verse eid="EPH 4:11" /><verse number="12" style="v" sid="EPH 4:12" />te pripremini e Devlesere manušen zaki služba, te izgradini pe o telo e Hristesoro. <verse eid="EPH 4:12" /><verse number="13" style="v" sid="EPH 4:13" />Ađahar sare ka ava đi ko jedinstvo ani vera hem ano pendžaripe e Devlesere Čhave, đi ko zrelo manuš, sa dok na ovaja savršena sar o Hrist. <verse eid="EPH 4:13" /><verse number="14" style="v" sid="EPH 4:14" />Ađahar naka ova više nezrela sar čhavore kolencar čhelenafse o talasija hem kolen upre tele frdela svako barval oto sikaviba e lukavone manušengoro, kola kandena pe prevaraja sar te legaren len ko bišukar drom. <verse eid="EPH 4:14" /><verse number="15" style="v" sid="EPH 4:15" />Nego, vaćerindoj o čačipe, ano mangipe, ano sa ka barjova ano Hrist, kovai o Šero. <verse eid="EPH 4:15" /><verse number="16" style="v" sid="EPH 4:16" />Ov ćerela sa o telo te barjol hem te gradini pe ano mangipe, ađahar so o zglobija ićerena o telo zajedno, a svako ud ćerela pli buti.<verse eid="EPH 4:16" /></para>
  <para style="s">Nevo dživdipe ano Hrist</para>
  <para style="p">
    <verse number="17" style="v" sid="EPH 4:17" />Adalese vaćerava tumenđe hem upozorinava tumen ano e Gospodesoro anav: ma živinen više sar okola kola na džanen e Devlese, kasere mislija zako ništa nane šukar. <verse eid="EPH 4:17" /><verse number="18" style="v" sid="EPH 4:18" />Lengiri godi ani tomina, hem oni dur oto dživdipe e Devleja zbog pumaro bidžandipe hem zbog pumare steđime vile. <verse eid="EPH 4:18" /><verse number="19" style="v" sid="EPH 4:19" />Adalese so našalde o osećaj zaki lađ, mukle pe ano grešna požude, i požudno ćerena svako vrsta oto bišukar buća.<verse eid="EPH 4:19" /></para>
  <para style="p">
    <verse number="20" style="v" sid="EPH 4:20" />Ali tumen adava na sikliljen e Hristestar. <verse eid="EPH 4:20" /><verse number="21" style="v" sid="EPH 4:21" />Te čače šunđen e Isusestar hem te sikliljen dai ano leste o čačipe, <verse eid="EPH 4:21" /><verse number="22" style="v" sid="EPH 4:22" />huljaven tumendar o purano dživdipe, e purane manuše ana tumende kova properela zbog o hovavne požude. <verse eid="EPH 4:22" /><verse number="23" style="v" sid="EPH 4:23" />Muken e Duhose te obnovini tumaro razmisliba. <verse eid="EPH 4:23" /><verse number="24" style="v" sid="EPH 4:24" />Urjaven upra tumende e neve manuše, kovai ćerdo te ovel slično e Devlese ani čačikani pravednost hem ani svetost.<verse eid="EPH 4:24" /></para>
  <para style="p">
    <verse number="25" style="v" sid="EPH 4:25" />Adalese ačhaven tumen taro hovajba! “Vaćeren o čačipe jekh averese”, adalese so sare zajedno injam udovija oto isto telo. <verse eid="EPH 4:25" /><verse number="26" style="v" sid="EPH 4:26" />“Kad holjanena, ma grešinen.” Ma muken te perel i rat, a tumen te ačhoven holjame, <verse eid="EPH 4:26" /><verse number="27" style="v" sid="EPH 4:27" />ni ma den prilika e bengese. <verse eid="EPH 4:27" /><verse number="28" style="v" sid="EPH 4:28" />Ko čorđa, ma više te čorel, nego nek ćerel buti, ćerindoj šukaripe ple vastencar, te šaj ovel le so te podelini okolencar kas nane.<verse eid="EPH 4:28" /></para>
  <para style="p">
    <verse number="29" style="v" sid="EPH 4:29" />Ma vaćeren bišukar lafija, nego šukar, save, pali potreba, šaj te služinen ki izgradnja hem ko blagoslov okolenđe kola šunena. <verse eid="EPH 4:29" /><verse number="30" style="v" sid="EPH 4:30" />Ma žalostinen e Devlesere Svetone Duho, saveja injen zapečatime zako Dive oto tumaro otkupljenje. <verse eid="EPH 4:30" /><verse number="31" style="v" sid="EPH 4:31" />Ciden tumendar svako gorčina, holi hem gnev, vičiba hem akošiba, hem svako aver bišukaripe. <verse eid="EPH 4:31" /><verse number="32" style="v" sid="EPH 4:32" />Oven šukar hem milosrdna jekh premalo avereste hem oprostinen jekh averese sar so o Devel ano Hrist oprostinđa tumenđe.<verse eid="EPH 4:32" /></para>
  <chapter eid="EPH 4" />
  <chapter number="5" style="c" sid="EPH 5" />
  <para style="p">
    <verse number="1" style="v" sid="EPH 5:1" />I adalese, dikhen te oven sar o Devel, adalese so injen lesere volime čhave. <verse eid="EPH 5:1" /><verse number="2" style="v" sid="EPH 5:2" />Živinen ano mangipe, sar so o Hrist zavolinđa amen, i korkoro pes dinđa zako amenđe sar mirisno prinos hem žrtva e Devlese.<verse eid="EPH 5:2" /></para>
  <para style="p">
    <verse number="3" style="v" sid="EPH 5:3" />O blud hem svako nečistota, ili pohlepa te na pominen pe maškara tumende – sar so dolikujini e Devlesere manušenđe. <verse eid="EPH 5:3" /><verse number="4" style="v" sid="EPH 5:4" />Ni lađutne lafija, ni dilino vaćeriba, ni prosta šale, adalese so adava na dolikujini tumenđe. Umesto adava zahvalinen e Devlese. <verse eid="EPH 5:4" /><verse number="5" style="v" sid="EPH 5:5" />Adalese so, akava šukar te džanen: nijekhe bludniko, nečistone ili pohlepniko – soi isto sar hem o idolopokloniko – nane nasledstvo ano Carstvo e Hristesoro hem e Devlesoro. <verse eid="EPH 5:5" /><verse number="6" style="v" sid="EPH 5:6" />Ma muken niko te hovaj tumen čuče lafencar. Adalese so, zbog adava e Devlesiri holi avela upro neposlušna manuša. <verse eid="EPH 5:6" /><verse number="7" style="v" sid="EPH 5:7" />Adalese ma te ovel tumen ništa olencar!<verse eid="EPH 5:7" /></para>
  <para style="p">
    <verse number="8" style="v" sid="EPH 5:8" />Adalese so, angleder injenle tomina, a akana injen svetlost ano Gospod. Živinen sar čhave e svetlosere. <verse eid="EPH 5:8" /><verse number="9" style="v" sid="EPH 5:9" />Adalese soi o plod oto svetlost sa soi šukar, pravedno hem čačikano. <verse eid="EPH 5:9" /><verse number="10" style="v" sid="EPH 5:10" />Istražujinen soi šukar anglo Gospod. <verse eid="EPH 5:10" /><verse number="11" style="v" sid="EPH 5:11" />Ma oven saučesnici okolengere kola ćerena o beskorisna delja e tominakere. Umesto adava ikalen ko svetlost adala delja. <verse eid="EPH 5:11" /><verse number="12" style="v" sid="EPH 5:12" />Adalese so, lađavoi čak hem te vaćeri pe adalestar so on garavde ćerena. <verse eid="EPH 5:12" /><verse number="13" style="v" sid="EPH 5:13" />A sa so ikali pe ko svetlost, dičhola, <verse eid="EPH 5:13" /><verse number="14" style="v" sid="EPH 5:14" />adalese so sa so ikali pe ko svetlost, ovela svetlost. Adalese phenela pe:</para>
  <para style="q1" vid="EPH 5:14">“Ušti, tu kova soveja,</para>
  <para style="q2" vid="EPH 5:14">ušti taro mule,</para>
  <para style="q2" vid="EPH 5:14">hem o Hrist ka osvetlini tut.”<verse eid="EPH 5:14" /></para>
  <para style="p">
    <verse number="15" style="v" sid="EPH 5:15" />Adalese, pazinen sar živinena: na sar o nerazumna, nego sar o mudra. <verse eid="EPH 5:15" /><verse number="16" style="v" sid="EPH 5:16" />Šukar koristinen o vreme, adalese soi akala dive bišukar. <verse eid="EPH 5:16" /><verse number="17" style="v" sid="EPH 5:17" />Adalese ma oven nerazumna, nego haljoven soi i volja e Gospodesiri. <verse eid="EPH 5:17" /><verse number="18" style="v" sid="EPH 5:18" />Ma mačon oti mol, savi legari ano nemoralno živiba, nego pherđoven e Svetone Duhoja. <verse eid="EPH 5:18" /><verse number="19" style="v" sid="EPH 5:19" />Jekh averese vaćeren psalmija, zahvalna đilja hem duhovna đilja. Đilaben hem slavinen e Gospode sa tumare vileja. <verse eid="EPH 5:19" /><verse number="20" style="v" sid="EPH 5:20" />Uvek zahvalinen zako sa e Devlese hem e Dadese ano anav amare Gospodesoro e Isuse Hristesoro.<verse eid="EPH 5:20" /></para>
  <para style="p">
    <verse number="21" style="v" sid="EPH 5:21" />Pokorinen tumen jekh averese ani dar anglo Hrist.<verse eid="EPH 5:21" /></para>
  <para style="s">O romnja hem o roma</para>
  <para style="p">
    <verse number="22" style="v" sid="EPH 5:22" />O romnja te pokorinen pe pumare romenđe sar e Gospodese. <verse eid="EPH 5:22" /><verse number="23" style="v" sid="EPH 5:23" />Adalese soi o rom šero e romnjaće sar soi o Hrist šero e Khanđirjaće, ple telose, kasoroi Spasitelji. <verse eid="EPH 5:23" /><verse number="24" style="v" sid="EPH 5:24" />I sar so i Khanđiri pokorini pe e Hristese, ađahar hem o romnja ano sa te pokorinen pe pumare romenđe.<verse eid="EPH 5:24" /></para>
  <para style="p">
    <verse number="25" style="v" sid="EPH 5:25" />Romalen, volinen tumare romnjen sar so hem o Hrist volinđa i Khanđiri, hem dinđa plo dživdipe zako olaće, <verse eid="EPH 5:25" /><verse number="26" style="v" sid="EPH 5:26" />te posvetini la, čistindoj ola ađahar so thovđa la ano pani lafeja, <verse eid="EPH 5:26" /><verse number="27" style="v" sid="EPH 5:27" />te ikali angla peste i Khanđiri ani pherdi slava, bizi mana hem bizi mrlja, ili bizo avera nedostaci, te ovel sveto hem bizi greška. <verse eid="EPH 5:27" /><verse number="28" style="v" sid="EPH 5:28" />Ađahar hem o roma dužnai te volinen pumare romnjen sar pumaro telo. Ko volini pla romnja, korkoro pes volini. <verse eid="EPH 5:28" /><verse number="29" style="v" sid="EPH 5:29" />Adalese so, niko nikad na mrzinđa plo telo, nego parvari le hem brinini pe olestar, sar so hem o Hrist e Khanđirjatar. <verse eid="EPH 5:29" /><verse number="30" style="v" sid="EPH 5:30" />Adalese so, amen injam o udovija lesere telostar. <verse eid="EPH 5:30" /><verse number="31" style="v" sid="EPH 5:31" />Sar so pisini ano Sveto lil: “Adalese o manuš ka ačhaj pe dade hem pe daja hem ka ovel jekh pe romnjaja, hem on duj ka oven jekh telo.” <verse eid="EPH 5:31" /><verse number="32" style="v" sid="EPH 5:32" />Akavai bari tajna, ali me adava vaćerava tumenđe e Hristestar hem e Khanđirjatar. <verse eid="EPH 5:32" /><verse number="33" style="v" sid="EPH 5:33" />Ađahar svako tumendar te volini pla romnja sar korkore pes, a i romni te poštujini ple rome.<verse eid="EPH 5:33" /></para>
  <chapter eid="EPH 5" />
  <chapter number="6" style="c" sid="EPH 6" />
  <para style="s">O čhavore hem lengere dada hem o daja</para>
  <para style="p">
    <verse number="1" style="v" sid="EPH 6:1" />Čhavoralen, poštujinen tumare dade hem e daja zbog o Gospod, adalese soi adava ispravno. <verse eid="EPH 6:1" /><verse number="2" style="v" sid="EPH 6:2" />“Poštujin te dade hem te daja”, adajai i prvo naredba ani savi isi obećanje: <verse eid="EPH 6:2" /><verse number="3" style="v" sid="EPH 6:3" />“te ovel će šukar hem but berša te živine ki phuv.”<verse eid="EPH 6:3" /></para>
  <para style="p">
    <verse number="4" style="v" sid="EPH 6:4" />A tumen, dadalen, ma ogorčinen tumare čhaven, nego vaspitujinen len hem sikaven len palo e Gospodesere uputstvija.<verse eid="EPH 6:4" /></para>
  <para style="s">O robija hem o gospodarija</para>
  <para style="p">
    <verse number="5" style="v" sid="EPH 6:5" />Robonalen, oven poslušna tumare phuvjakere gospodarenđe ano baro poštujiba hem ani dar. Ćeren adava čačikane, sar so bi ovena poslušna e Hristese. <verse eid="EPH 6:5" /><verse number="6" style="v" sid="EPH 6:6" />Ma adava ćeren samo anglo lengere jaćha, sar okola kola ulizinena pe e manušenđe, nego sar e Hristesere robija kola sa vileja ćerena e Devlesiri volja. <verse eid="EPH 6:6" /><verse number="7" style="v" sid="EPH 6:7" />Služinen lenđe radosno, sar e Gospodese, a na sar e manušenđe, <verse eid="EPH 6:7" /><verse number="8" style="v" sid="EPH 6:8" />adalese so džanen da o Gospod ka nagradini svakone kova ćerela šukaripe, bilo te ovel robo ili slobodno manuš. <verse eid="EPH 6:8" /><verse number="9" style="v" sid="EPH 6:9" />Hem tumen kola injen gospodarija, isto ađahar oven šukar tumare robonencar. Ma više pretinen lenđe, adalese so džanen da hem tumen hem olen isi jekh isto Gospodari ko nebo, kova na dikhela koi kova.<verse eid="EPH 6:9" /></para>
  <para style="s">E Devlesiri oprema zako mariba</para>
  <para style="p">
    <verse number="10" style="v" sid="EPH 6:10" />A ko kraj, oven zorale ano Gospod hem ano lesoro baro zoralipe. <verse eid="EPH 6:10" /><verse number="11" style="v" sid="EPH 6:11" />Urjaven tumen sa i oprema e Devlesiri zako mariba, te šaj suprotstavinen tumen zako lukavstvo e bengesoro. <verse eid="EPH 6:11" /><verse number="12" style="v" sid="EPH 6:12" />Adalese so, amaro mariba nane protiv o manuša, nego protiv o poglavarstvija, protiv o vlastija, protiv akale svetosere zoralipa e tominakere, protiv o bišukar duhovna zoralipa ko nebesija. <verse eid="EPH 6:12" /><verse number="13" style="v" sid="EPH 6:13" />Adalese, urjaven tumen sa i oprema e Devlesiri zako mariba, te šaj suprotstavinen tumen kad avela o bišukar dive hem – kad ka završinen sa – te šaj zorale terđoven. <verse eid="EPH 6:13" /><verse number="14" style="v" sid="EPH 6:14" />Adalese, terđoven zorale! Phanden tumaro maškar čačipnaja, urjaven o oklop oti pravednost, <verse eid="EPH 6:14" /><verse number="15" style="v" sid="EPH 6:15" />hem čhiven ko pre i spremnost te vaćeren o evanđelje oto mir. <verse eid="EPH 6:15" /><verse number="16" style="v" sid="EPH 6:16" />Uzalo sa adava, len o štit oti vera saveja ka šaj te mudaren sa o jagale strele e Bišukaresere. <verse eid="EPH 6:16" /><verse number="17" style="v" sid="EPH 6:17" />Čhiven ko šero i kaciga oto spasenje hem len o mači e Duhosoro, savoi o lafi e Devlesoro. <verse eid="EPH 6:17" /><verse number="18" style="v" sid="EPH 6:18" />Uvek hem ani svako prilika roden hem molinen tumen ano Duho. Hem adalese oven džangavde hem istrajna ano moliba zako sa e Devlesere manuša. <verse eid="EPH 6:18" /><verse number="19" style="v" sid="EPH 6:19" />Molinen tumen hem maje, o Devel te del man pravo lafi kad phravava mlo muj, te šaj hrabro mothovav i tajna oto evanđelje. <verse eid="EPH 6:19" /><verse number="20" style="v" sid="EPH 6:20" />Zako evanđelje hem služinava sar poslaniko ano lancija. Molinen tumen te vaćerav o evanđelje hrabro, sar so hem valjani te vaćerav le.<verse eid="EPH 6:20" /></para>
  <para style="s">Završna pozdravija</para>
  <para style="p">
    <verse number="21" style="v" sid="EPH 6:21" />A o Tihik, o volime phral hem o verno sluga ani služba e Gospodesiri, sa ka vaćeri tumenđe mandar, te džanen sar injum hem so ćerava. <verse eid="EPH 6:21" /><verse number="22" style="v" sid="EPH 6:22" />Ole baš adalese hem bičhalava tumende, te džanen sar injam hem te ohrabrini tumen.<verse eid="EPH 6:22" /></para>
  <para style="p">
    <verse number="23" style="v" sid="EPH 6:23" />Mir e phraljenđe hem mangipe e veraja oto Devel o Dad hem oto Gospod Isus Hrist.<verse eid="EPH 6:23" /></para>
  <para style="p">
    <verse number="24" style="v" sid="EPH 6:24" />Milost sarijencar kola volinena amare Gospode e Isuse Hriste mangipnaja savo nikad na nakhela.<verse eid="EPH 6:24" /></para>
  <chapter eid="EPH 6" />
</usx>